مہیندر لال سرکار

مہیندر لال سرکار (মহেন্দ্রলাল সরকার) (1833ء – 1904ء) انیسویں صدی میں بنگال کے سماجی مصلح، سائنسی مطالعہ کے داعی اور مشہور معالج تھے جنہوں نے کلکتہ میڈیکل کالج سے ایم ڈی کیا تھا۔ انہوں نے سائنسی علوم کے فروغ کے لیے ایک ادارہ بھی قائم کیا تھا جس کا نام انڈین اسوسی ایشن فار دی کلٹی ویشن آف سائنس ہے۔

ابتدائی زندگی اور تعلیم 
مہیندر لال سرکار برطانوی عہد حکومت میں صوبہ بنگال کے دار الحکومت کلکتہ کے قریب واقع ضلع ہاوڑہ کے پاکی پارہ گاؤں میں پیدا ہوئے۔ جب وہ پانچ برس کے تھے تو ان کے والد وفات پا گئے اور نو برس کی عمر میں والدہ نے داغ مفارقت دیا۔ والد کی وفات کے بعد وہ اپنی والدہ کے ساتھ اپنے ماموں کے گھر رہنے لگے تھے۔ چنانچہ والدہ کے انتقال کے بعد ان کی پرورش ان کے ماموؤں ایشور چندر گھوش اور مہیش چندر گھوش نے کی۔

پہلے انہیں بنگالی سیکھنے کے لیے ایک استاد کے پاس بھیجا گیا، بعد ازاں انگریزی سیکھنے کے لیے ٹھاکر داس دے کے پاس جاتے رہے۔ کچھ انگریزی سیکھنے کے بعد سنہ 1840ء میں ہیئر اسکول میں ان کا داخلہ ہو گیا۔ 1849ء میں انہوں نے اسکول کی تعلیم مکمل کی اور ہندو کالج میں داخل ہوئے جہاں سنہ 1854ء تک پڑھا۔ اس دور میں ہندو کالج میں سائنس کی تعلیم کی سہولت نہیں تھی اور مہیندر لال کا رجحان طب کی جانب تھا چنانچہ وہ کلکتہ میڈیکل کالج آگئے۔

کلکتہ میڈیکل کالج کے اساتذہ مہیندر لال کی اس درجہ تکریم کرتے کہ دوسرے سال ہی انہیں بصریات پر ان کے ہم جماعتوں کے سامنے محاضرہ دینے کی دعوت دی، اساتذہ کے تفویض کردہ اس کام کو انہوں نے بخوبی نبھایا۔ سنہ 1860ء میں طب، سرجری اور قبالت میں اعلی ترین اعزازات کے ساتھ انہوں نے امتحان میں کامیابی حاصل کی۔ سنہ 1863ء میں نمایاں کامیابی کے ساتھ ایم ڈی کی ڈگری لی۔ چندرکمار دے کے بعد مہیندر لال کلکتہ یونیورسٹی سے ایم ڈی کی ڈگری لینے والے دوسرے طالب علم تھے۔

حوالہ جات 

1833ء کی پیدائشیں
1904ء کی وفیات
بھارتی اسکولوں و کالجوں کے بانیان
پریزیڈنسی یونیورسٹی، کولکاتا کے فضلا
کلکتہ یونیورسٹی کے فضلا
مغربی بنگال کے سائنس دان
ضلع ہاوڑہ کی شخصیات
کامنز زمرہ جس کا ربط ویکی ڈیٹا پر ہے
کولکاتا کے شیرف